text: 'Ens preocupa l'escolarització dels nostres fills per segona línia a l'escola Maria Mercè Marçal de Tàrrega', grup de famílies del 2018 – Comarques de Ponent
  'Ens preocupa l'escolarització dels nostres fills per segona línia a l'escola Maria Mercè Marçal de Tàrrega', grup de famílies del 2018
  Text: Grup de famílies amb infants del 2018 / Foto: Laia Pedrós
  Al setembre de 2010 és va inaugurar l'escola Maria Mercè Marçal, creada per tal d'acollir la creixent demanda de població de Tàrrega. Inicialment es va construir per una sola línia d'escolarització però ja es va preveure que pogués ser ampliada en un futur.
  Enguany ja fa 11 cursos que l'escola funciona i en fa 8 que hi ha famílies que hi volen accedir i es queden sense plaça. Aquest ja és el tercer any consecutiu que les famílies amb infants que han d'iniciar el P3, ens veiem obligats a mobilitzar-nos, ja que la demanda per accedir a l'escola és molt superior a les vacants que s'ofereixen.
  L'oferta de places de l'escola Maria Mercè Marçal és de 20+2 i tan sols comptant amb els fills/es de mestres i els germans/es que ja estan escolaritzats en sumen aproximadament 19. Significa això que només hi podrien entrar 3 infants de la resta de famílies del barri? En aquests moments ja som 17 famílies més, que volem inscriure els nostres infants en aquesta escola, per tan necessitem una segona línia de P3 aquest curs 2021/22.
  Fa 3 cursos es va aconseguir una segona línia, l'any passat també i aquest any ho hem de tornar a suplicar i això tenint en compte que la natalitat en els últims 3 anys ha augmentat (al 2015 hi havien 161 naixements i al 2018 ja en van ser 172). És una qüestió que considerem que s'ha de plantejar urgentment per aquest curs i possiblement per als propers.
  Tenim dret a accedir a una escola pública, de qualitat i de proximitat. A Tàrrega hi ha 3 escoles públiques situades a diferents extrems, dues amb dues línies i la Maria Mercè Marçal només amb una. Pensem que per la demanda que hi ha any rere any en aquesta escola, caldria replantejar una segona línia equiparant les possibilitats d'accés a totes les famílies en les tres escoles públiques i d'aquesta manera donar cobertura a les famílies d'aquesta zona. Sabem que el municipi també compta amb dues escoles concertades però aquestes nos ens són una opció pels nostres fills i filles.
  Volem optar a l'escola del nostre barri! Som moltes famílies que ens coneixem i que volem portar els nostres fills a l'escola que tenim al costat de casa, sense haver d'agafar el cotxe i que es puguin relacionar amb el que serà el seu nucli de convivència dins i fora de l'escola.
  Alhora cal considerar que hi ha altres famílies que no són tan pròximes a l'escola però valoren per damunt de tot el projecte educatiu de centre i que per aquest motiu també volen tenir opcions de portar els seus fills en aquesta escola. Cal tenir en compte que és l'única escola que treballa el contingut curricular per projectes, on l'infant és el protagonista i es dona molta importància al treball emocional de l'infant.
  Entenem que la solució no ha d'implicar obligatòriament un augment de ràtios perquè sabem que pot provocar una disminució en la qualitat de l'ensenyament que l'escola oferta, per això plantegem l'obertura d'una segona línia.
  Observem també que el mapa de l'àrea de proximitat de les escoles no reflexa la realitat dels barris, de la situació urbanística de Tàrrega, tan per les dificultats de mobilitat, com per la distribució per nombre de famílies amb fills. Aquesta escola es troba en una zona en creixement, amb nous habitatges on any rere any s'instal·len famílies amb fills en edat d'escolaritzar.
  Pensem que caldria replantejar la divisió territorial per àrees de proximitat, una divisió que s'acoti a la realitat de zona i a les necessitats de les famílies. El que no podem permetre que passi cada any és que famílies que tenen l'escola Maria Mercè Marçal davant de casa, a 2 minuts a peu, a 200 metres… es vegin obligades a agafar el cotxe per portar els infants a 2 kilòmetres i/o a 10 minuts amb cotxe i el que això comporta.
  Enguany, per aconseguir aquests objectius hem estat cercant les famílies que estiguessin interessades en portar els seus fills/es a l'escola Maria Mercè Marçal i hem realitzat una recollida de signatures, alhora també comptarem amb signatures d'altres persones que donen suport a aquesta iniciativa, ja sigui perquè han passat pel mateix tràngol a l'hora d'escolaritzar els seus fills/es, com perquè s'hi trobaran en un futur pròxim o d'altres que hi estan d'acord amb tot plegat.
  Aquesta carta l'hem elaborat per tal de poder expressar les nostres inquietuds i preocupacions respecte l'imminent escolarització dels nostres infants. Així doncs us la trametem perquè en tingueu coneixement i us demanem també que ens puguem reunir personalment i abordar aquesta situació.
  El nostre desig es poder aconseguir que hi hagi una oferta de places a l'escola pública de Tàrrega més ben repartida, que reconegui les necessitats de cada zona i que els nostres fills i filles puguin accedir a l'escola que volem.